Huiseienaar skiet ‘rower’ doodFoto: Intelligence Bureau SA ŉ Man is Dinsdag in die vroeë oggendure doodgeskiet toe hy glo by ŉ huis in Benoni aan die Oos-Rand ingebreek het. Lt.kol. Lungelo Dlamini, woordvoerder van die polisie, het aan Maroela Media gesê die voorval het omstreeks 04:25 by ŉ huis in Lakefield gebeur. Die huiseienaar het glo wakker geword om badkamer toe te gaan toe hy ŉ vreemde geluid in die woonkamer gehoor het. Hy het gaan ondersoek instel en gesien hoe twee onbekende mans goed uit die woonkamer gedra het. “Hy het hulle beveel om op te hou waarmee hulle besig was en die huis te verlaat, maar hulle het geweier en hom met ŉ skroewedraaier gedreig,” het Dlamini gesê. “Hy het na die slaapkamer gehardloop en sy vuurwapen gegryp. Hy het weer die verdagtes gevra om die huis te verlaat en toe een van hulle na hom gekom het, het hy hom geskiet.” Die verdagte het glo probeer weghardloop, maar buite die huis inmekaargesak. Hy is op die toneel dood verklaar. Die tweede verdagte het met ŉ televisiestel gevlug. ŉ Woordvoerder van die ondersoekmaatskappy Intelligence Bureau South Africa het gesê gereedskap is by die verdagte gevind wat glo gebruik is om die veiligheidshek mee oop te breek. Die verdagte het glo ook ŉ kombuismes in sy besit gehad. ŉ Saak van moord en huisbraak word ondersoek, het Dlamini gesê.